b'\n_START_ARTICLE_\nGra\xc4\x8dnica (reka)\n_START_SECTION_\nTok Gra\xc4\x8dnice\n_START_PARAGRAPH_\nIzvira na vi\xc5\xa1ini 460 m pri Planini pri Sevnici in se izliva na 200 m nadmorske vi\xc5\xa1ine v Gra\xc4\x8dnici pri Rimskih Toplicah. Njeno pore\xc4\x8dje je veliko 100\xc2\xa0km\xc2\xb2._NEWLINE_Od naselja Tajte do Malega Slapa oz. Po\xc4\x8derenskega slapa je Gra\xc4\x8dnica po\xc4\x8dasi teko\xc4\x8da, saj te\xc4\x8de po ravnini. Reka je tukaj v za\xc4\x8detku regulirana, kasneje pa tvori \xc5\xa1tevilne meandre. Od 4 m visokega Malega (Po\xc4\x8derenski slap) je padec ve\xc4\x8dji, ki mu po 1\xc2\xa0km sledi 8 metrov visok Veliki Slap oz. Slap pod Marofom. Del vode je neko\xc4\x8d poganjal \xc5\xbeago. Reka potem te\xc4\x8de naprej skozi slikovito sotesko Grohotje. V tem odseku je hitrost toka velika, v strugi pa so razli\xc4\x8dno velike skale. Pod sotesko Grohotje je struga \xc5\xa1iroka 5\xe2\x80\x9310 m. Na mestih s po\xc4\x8dasnej\xc5\xa1im tokom se useda mivka. Odsek zaznamujejo \xc5\xa1tevilni pragovi. V Mi\xc5\xa1jem dolu je na Gra\xc4\x8dnici postavljen visok jez (cca 4 m) - (elektrarna), manj\xc5\xa1i pa \xc5\xa1e v Brodnicah in v Zagra\xc4\x8dnici.\n_START_SECTION_\nKulturne znamenitosti\n_START_PARAGRAPH_\nV dolini Gra\xc4\x8dnice se nahajajo ostanki kartuzijanskega samostana v Jurklo\xc5\xa1tru, ki je bil ustanovljen leta 1170. Ohranjen je del obzidja, obrambni stolp in pokopali\xc5\xa1\xc4\x8de._NEWLINE_V vasi Lokavec stoji spomenik, ki so ga postavili v spomin na partizanski boj z Nemci v dolini Gra\xc4\x8dnice med drugo svetovno vojno. Ko so se Nemci leta 1944 pred partizani zavarovali z \xc5\xbeivim zidom - z otroki, sta v boju padla en otrok in komandant Ilija Badovinac.'